Հայկ Հակոբյան (ազատամարտիկ)

Հայկ Մայիլի Հակոբյան (1973, մարտի 13, Սոս, ԼՂԻՄ - 1998, հոկտեմբերի 11, «Եղլավենդ» տեղամաս, Արցախի Հանրապետություն), Արցախյան ազատամարտի մասնակից, ՊԲ մայոր (1997)։

Կենսագրություն 
Գերազանցությամբ ավարտելով գյուղի միջնակարգ դպրոցը՝ ընդունվել է Երևանի ՄՅՈՒԴ-կոնցեռն իրավաբանական ինստիտուտը։ Սակայն թողնելով ուսումը՝ վերադարձել է Արցախ։ Ակտիվորեն մասնակցել է Արցախյան ազատամարտին։ Եղել Մոնթե Մելքոնյանի ջոկատի հարգված և վստահելի մարտիկներից։ Երեք անգամ վիրավորվել է։

Ավարտել է ՊԲ սպայական արագացված դասընթացները (1993)։

Եղել է հետևակի մարտական մեքենայի հրամանատար և միաժամանակ նշանառու օպերատոր։ Մարտնչել է Մաճկալաշենի գումարտակի կազմում։ Եղել է զորամասի հրամանատար։

Որակավորումը բարձրացնելու նպատակով մասնակցել է Ռուսաստանի Դաշնության ռազմական բարձրագույն ակադեմիայի վեցամսյա դասընթացին։

Մասնակցել է Մանաշիդի, Բուզլուխի, Գետաշենի, Մարտունաշենի մարտական գործողություններին։ 1989-1994 թվականներին Ամարասի ձորակի ինքնապաշտպանությանը, Աղդամի և Ֆիզուլու շրջանների մի շարք գյուղերի ազատագրմանը։

Զոհվել է Եղլավենդում ականի պայթյունից։

Պարգևներ 
 Արցախի «Մարտական խաչ» 2-րդ աստիճանի շքանշան
 «Մարշալ Բաղրամյան-100» մեդալ

Հիշատակ 
Թաղված է Արցախի Մարտունու շրջանի Սոս գյուղի գերեզմանատանը։ Նրա պատվին գյուղի դպրոցը վերանվանվել է Հայկ Հակոբյանի անվան։

Աղբյուրներ 
 ԼՂՀ զոհված մարտիկների թանգարան 
 Կենսագրությունը «Հայազգ» հիմնադրամի հանրագիտարանում

Արցախյան պատերազմի մասնակիցներ հայկական կողմից